વીશી વટાવી ગયેલા નકુલ કૌશિક (આયુષ્માન ખુરાના)ને જ્યારે ખબર પડે છે કે એની માતા, પ્રિયંવદા કૌશિક (નીના ગુપ્તા) હવે ‘આ ઉંમરે’ મા બનવાની છે ત્યારે એ એના કિશોરવયના ભાઈ ગુલ્લર (શાર્દૂલ રાણા)ને દબડાવતાં કહે છેઃ “બોલતા રેહતા થા- અલગ કમરા ચાહિયે… અલગ કમરા ચાહિયે. થોડે દિન ઔર મમ્મી-પાપા કે બિચ મેં સો નહીં સકતા થા”? એક બાજુ પોતાની મેરેજેબલ એજ છે ત્યાં આ મમ્મી-પપ્પાની ‘કરતૂત’… હવે એ યારદોસ્તસગાંવહાલાં આગળ કયું મોઢું લઈને જશે એ વિચારથી વિચલિત નકુલ પોતાની ગર્લફ્રેન્ડ રીની (‘દંગલ’વાળી સાન્યા મલ્હોત્રા) આગળ રોદણાં રડતાં કહે છેઃ “યે ભી કોઈ મમ્મી પાપા કે કરને કી ચીઝ હૈ?” બાય ધ વે, “યે ભી” એટલે સેક્સ એ તમે સમજી ગયા હશો. હજી થોડા દિવસ પહેલાં જ એણે ગર્લફ્રેન્ડની મમ્મી (શીબા ચઢ્ઢા) પર રુઆબ છાંટતાં કહેલું કે અમારું એક રિસ્પેક્ટેબલ ફૅમિલી છે. જો કે એ વખતે એને ખબર નહોતી કે રિટાયરમેન્ટને આરે આવેલા એના પિતા ઍક્ચ્યુઅલી પિતા બનવાના છે. ત્રીજી વાર.